VENDIM
Nr.584, datë 7.9.2022
PËR DISA NDRYSHIME DHE SHTESA NË VENDIMIN NR.187, DATË 8.3.2017, TË KËSHILLIT TË MINISTRAVE, “PËR MIRATIMIN E STRUKTURËS DHE TË NIVELEVE TË PAGAVE TË NËPUNËSVE CIVILË/NËPUNËSVE, ZËVENDËSMINISTRIT DHE NËPUNËSVE TË KABINETEVE NË DISA INSTITUCIONE TË ADMINISTRATËS PUBLIKE”, TË NDRYSHUAR
Në mbështetje të nenit 100 të Kushtetutës, të pikës 2, të nenit 4, të ligjit nr.10405, datë 24.3.2011, “Për kompetencat për caktimin e pagave dhe të shpërblimeve”, të pikës 2, të nenit 7, të ligjit nr.152/2013, “Për nëpunësin civil”, të ndryshuar, dhe të ligjit nr.9584, datë 17.7.2006, “Për pagat, strukturat dhe shpërblimet e institucioneve të pavarura kushtetuese dhe institucioneve të tjera të pavarura, të krijuara me ligj”, të ndryshuar, me propozimin e Kryeministrit, Këshilli i Ministrave
VENDOSI:
1. Në vendimin nr.187, datë 8.3.2017, të Këshillit të Ministrave, të ndryshuar, bëhen këto ndryshime dhe shtesa: 
a) Në pikën 1/3 bëhen ndryshimi dhe shtesa e mëposhtme:
i. Në shkronjën “a” shtohen emërtesat “Drejtoria e Përgjithshme e Akreditimit”, “Agjencia Kombëtare e Mjedisit” dhe “Agjencia Kombëtare e Zonave të Mbrojtura”;
ii. Në shkronjën “b”, emërtesat “Drejtoria e Akreditimit”, “Agjencia Kombëtare e Mjedisit” dhe “Agjencia Kombëtare e Zonave të Mbrojtura” shfuqizohen. 

b) Pas pikës 4/20 shtohet pika 4/21, me këtë përmbajtje:
“4/21. Në Drejtorinë e Sigurimit të Informacionit të Klasifikuar, “titullari i institucionit” dhe nëpunësit në njësitë teknike të përmbajtjes, në masën 20 000 (njëzet mijë) lekë në muaj.”. 
c) Në pikën 6, pas paragrafit, që përcakton pagesat për këshilltarët e jashtëm dhe ndihmësit e jashtëm të Kryeministrit, shtohet paragrafi, me këtë përmbajtje: 

“Përjashtimisht, Kryeministri ka të drejtë të angazhojë si këshilltarë të jashtëm edhe shtetas të huaj, ekspertë/konsulentë të njohur ndërkombëtarisht, me një pagesë jo më shumë sesa 1 000 000 (një milion) lekë në muaj, për një periudhë angazhimi jo më shumë se sa kohëzgjatja e mandatit të tij.”.

ç) Në rreshtin e tretë të lidhjes nr.6, pas emërtesës “Drejtor drejtorie në drejtoritë e përmbajtjes në Agjencinë Kombëtare të Kërkimit Shkencor dhe Inovacionit” shtohen emërtesat “Drejtor drejtorie në drejtoritë e përmbajtjes në Agjencinë Kombëtare të Mjedisit, në nivel qendror” dhe “Drejtor drejtorie në drejtoritë e përmbajtjes në Agjencinë Kombëtare të Zonave të Mbrojtura.”.
d) Në lidhjen nr.9, përpara rreshtit 
	Titullar i institucionit rajonal.  
	III-b
	1


shtohet rreshti, me këtë përmbajtje: 
	Titullar i agjencive rajonale të mjedisit. 
	III-a/1
	1


2. Efektet financiare, që rrjedhin nga zbatimi i këtij vendimi për vitin 2022, për:
a) Kryeministrinë dhe Drejtorinë e Sigurimit të Informacionit të Klasifikuar të përballohen nga fondet e miratuara për secilin institucion për këtë vit dhe të fillojnë pas hyrjes në fuqi të këtij vendimi;
b) të gjitha parashikimet e tjera të përballohen nga fondet e miratuara për këtë vit për secilin institucion dhe të fillojnë në momentin e emërimit apo transferimit të nëpunësve në strukturat dhe organikat e reja. 
Ky vendim hyn në fuqi pas botimit në Fletoren Zyrtare.
KRYEMINISTËR
Edi Rama
